b'\n_START_ARTICLE_\nZdravljica\n_START_PARAGRAPH_\nZdravlj\xc3\xadca je pesem, ki jo je romanti\xc4\x8dni slovenski pesnik France Pre\xc5\xa1eren (1800\xe2\x80\x931849) v prvi razli\xc4\x8dici napisal novembra leta 1844. Pre\xc5\xa1eren jo je napisal po navdihu na\xc4\x8del Libert\xc3\xa9, \xc3\xa9galit\xc3\xa9, fraternit\xc3\xa9, s katerimi je bil seznanjen \xc5\xbee kot dvanajstletni dijak v Ljubljani. Pesem je bila z nekaj spremembami objavljena leta 1848, ko je cenzura v habsbur\xc5\xa1kem imperiju nekoliko popustila. \xc5\xa0tiri leta potem, ko je bila pesem napisana, so si jo Slovenci, ki so \xc5\xbeiveli v Habsbur\xc5\xa1ki Monarhiji, razlagali v duhu mar\xc4\x8devske revolucije leta 1848, kot idejo o zedinjeni Sloveniji. Pesnik je svojo zdravljico ve\xc4\x8dkrat zapisal in malenkostno spreminjal. V pesmi pesnik predstavi svoja prepri\xc4\x8danja o \xc5\xbeeleni politi\xc4\x8dni svobodi Slovencev in Slovanov.   _NEWLINE_Po 6. \xc4\x8dlenu ustave je Zdravljica besedilo himne Republike Slovenije. Melodija je povzeta iz istoimenske zborovske skladbe skladatelja Stanka Premrla (1880\xe2\x80\x931965). Skup\xc5\xa1\xc4\x8dina Socialisti\xc4\x8dne republike Slovenije je sprejela Zdravljico za himno SR Slovenije 27. septembra 1989. _NEWLINE_Po obliki gre za likovno pesem (carmen figuratum).\n_START_SECTION_\nPriredbe\n_START_PARAGRAPH_\nPoleg zborovskih uglasbitev je znana tudi rokovska izvedba Zorana Predina in skupine La\xc4\x8dni Franz z albuma Sirene tulijo iz leta 1987, ki je v javnosti naletela na me\xc5\xa1ane odzive, najprej zaradi spodbujanja osamosvojitvenih te\xc5\xbeenj Slovenije, nato pa zato, ker je Zdravljica postala slovenska himna.'